b'\n_START_ARTICLE_\nDanske \xc3\x98lentusiaster\n_START_SECTION_\n\xc3\x98llets Dag\n_START_PARAGRAPH_\nDanske \xc3\x98lentusiaster har afholdt \xc3\x98llets Dag siden 2003. De to f\xc3\xb8rste gange var datoen den 5. september, da det faldt sammen med foreningens f\xc3\xb8dselsdag. Dagen har siden skiftet navn fra Den Danske \xc3\x98ldag til \xc3\x98llets Dag, og samtidigt blev dagen flyttet fra den 5. september til den f\xc3\xb8rste l\xc3\xb8rdag i september. Fra 2006 har Bryggeriforeningen v\xc3\xa6ret med til at arrangere dagen._NEWLINE_\xc3\x98llets Dag afholdes i en lang r\xc3\xa6kke danske byer, og i dag er det b\xc3\xa5de danske bryggerier, barer og lokalafdelinger, der laver \xc3\xb8l-arrangementer f\xc3\xb8rste l\xc3\xb8rdag i september.\n_START_SECTION_\n\xc3\x98LentusiasteN\n_START_PARAGRAPH_\nBladet \xc3\x98LentusiasteN er Danske \xc3\x98lentusiasters medlemsblad. Det udkommer 6 gange om \xc3\xa5ret i formatet A4/farver. Per nummer 36 (februar 2007) var bladet p\xc3\xa5 84 sider._NEWLINE_Redakt\xc3\xb8r er Ole Madsen, der var med til at stifte foreningen i 1998. Ole skriver desuden en klumme om \xc3\xb8l for Ekstra Bladets forbrugertill\xc3\xa6g kup!.\n_START_SECTION_\n\xc3\x98lfestival\n_START_PARAGRAPH_\nDanske \xc3\x98lentusiaster afholder \xc3\xa5rligt en stor \xc3\x98lfestival i K\xc3\xb8benhavn. \xc3\x98lfestival holdes i Lokomotivv\xc3\xa6rkstedet, Otto Busses Vej 5A, 2450 K\xc3\xb8benhavn SV. Op mod 14.000 g\xc3\xa6ster bes\xc3\xb8ger over tre dage festivalen, hvor der er over 1.200 danske og udenlandske \xc3\xb8l fra 200 bryggerier. _NEWLINE_F\xc3\xb8rste \xc3\x98lfestival blev holdt i 2001 i Remisen i K\xc3\xb8benhavn. Siden har \xc3\x98lfestival v\xc3\xa6ret forbi Aarhus, Horsens, Kolding og Esbjerg. \xc3\x98lfestival 2019 er den 25. \xc3\x98lfestival arrangeret af Danske \xc3\x98lentusiaster.\n_START_SECTION_\nDansk \xc3\x98lm\xc3\xa6rke\n_START_PARAGRAPH_\nDansk \xc3\x98lm\xc3\xa6rke er en kvalitetsm\xc3\xa6rkning af gode danske v\xc3\xa6rtshuse, baseret p\xc3\xa5 anmeldelser fra Danske \xc3\x98lentusiasters medlemmer. M\xc3\xa6rket har to s\xc3\xa6rdeles vigtige form\xc3\xa5l: Det skal dels vise \xc3\xb8lforbrugerne vej til de v\xc3\xa6rtshuse, der bedst forst\xc3\xa5r at behandle \xc3\xb8llet godt, dels motivere v\xc3\xa6rtshusholdere for at forbedre s\xc3\xa5vel \xc3\xb8l-udvalg som respekten for det gode \xc3\xb8l._NEWLINE_Tidligere blev Dansk \xc3\x98lm\xc3\xa6rke uddelt i 3 udgaver: Guld, S\xc3\xb8lv og Bronze. Men fra og med Dansk \xc3\x98lm\xc3\xa6rke 2010\xc2\xa0blev det\xc2\xa0\xc3\xa9t m\xc3\xa6rke og alle modtagere af \xc3\x98lm\xc3\xa6rket, modtager samme diplom. Ved kun at uddele \xc3\xa9t m\xc3\xa6rke, melder Danske \xc3\x98lentusiaster klart og utvetydigt ud, at hos denne modtager af \xc3\x98lm\xc3\xa6rket, kan man forvente en s\xc3\xa6rlig \xc3\xb8loplevelse.\xc2\xa0'